Herbertus, curatus de Barro super Sequanam et decanus ejusdem loci, notum facio quod, me personaliter constituto apud Moras, Petrus dictus Charbonnellus de Lochis miles, et Tecelina, uxor sua, in presentia mea constituti, dederunt et concesserunt in puram et perpetuam eleemosynam fratribus de Moris quidquid habebant, seu habere poterant apud Buxerium, Villam super Arciam, et Cherreve, feodi, juris et justitie: apud Cherreve, in molendino, censibus, terragiis, in bosco et in plano, in hominibus; apud Buxerium, in hominibus, terris et aliis redditibus; apud Villam super Arciam, in hominibus, videlicet Milone Novet et heredibus suis, et omnibus aliis rebus seu redditibus, censibus et costumis. De quibus omnibus prenotatis, predicti Petrus miles, et Tecelina, uxor sua, investierunt abbatem et fratres domus de Moris; que omnia movebant, ut dicebant dicti Petrus et Tecelina, uxor sua, de feodo Beate Marie de Moris. Actum anno Domini MºCCºLIIIIº, mense februario.